Nog iemand by Tygerberg getoets vir koronavirus | Netwerk24
Nog iemand by Tygerberg getoets vir koronavirus
Deur Ané Van Zyl en Warda Meyer 06 Maart 2020 14:53
Nog 'n pasiënt wat moontlik die koronavirus onder lede het, is Vrydagoggend omstreeks 10:20 in die Tygerberg-hospitaal in Kaapstad opgeneem.
"Net omdat die persoon opgeneem is, beteken nie hy het die virus nie," sê Mark van der Heever, woordvoerder van die Wes-Kaapse gesondheidsdepartement. "Mense hoef nie paniekerig te raak nie."
Die persoon is een van 33 mense wat tot dusver by die hospitaal vir die virus getoets is. Die uitslag sal eers Saterdag bekend wees, maar almal wat voor hom getoets is, was negatief.
"As iemand die simptome het van hoë koors, 'n reis-geskiedenis het na een van die geaffekteerde lande en in kontak gekom het met iemand wat die virus het, sal die pasiënt opgelaai word by die mediese sentrum waar hy hom bevind en na die Tygerberg-hospitaal gebring word waar verdere toetse gedoen sal word," sê Van der Heever.
Die Tygerberg-hospitaal in Kaapstad. Nog 'n pasiënt wat vermoedelik aan Covid-19 ly, is Vrydagoggend by die hospitaal, onder hierdie afdak, afgelaai. Foto: Argief
"Ons neem 'n monster uit die mond wat na die Nasionale Instituut vir Oordraagbare Siektes se laboratorium gestuur word. Dit neem 24 uur tot 48 uur voordat die uitslae gereed is," sê Van der Heever.
"Die persoon sal in isolasie in Tygerberg-hospitaal wees totdat die uitslag bevestig word."
Die betrokke pasiënt is Vrydagoggend per ambulans na die hospitaal gebring, gevolg deur 'n tweede noodvoertuig, asook 'n gemerkte voertuig van die departement van gesondheid.
Die persoon is uit die ambulans gelaai deur personeel in ligblou pakke wat hulle van kop tot tone bedek. Almal in die omtrek, selfs veiligheidswagte wat verder as 50 m van die pasiënt af gestaan het, het maskers en handskoene gedra.